Malaria-skok in Pretoria – Pretoria.ws
By Pretoria October 11, 2017
Hoofnuus, Kilnerpark, malaria, Pretoria, SA-nuus	0 Comments
"Op 29 September is twee gevalle van Medicross Queenswood ontvang. Malaria is by 'n driejarige seun en sy sesjarige suster gediagnoseer en hulle is na die Eugene Marais-hospitaal oorgeplaas waar hulle opgeneem en behandel is," lui haar korrespondensie.
"Die uitbreking-reaksie-eenheid het die kinders se ouers geskakel en daar is vasgestel dat die familie nie in 'n malariagebied gereis het nie."
Professore van die Nasionale Instituut vir Oordraagbare Siektes (Nios) en verskeie kenners het op 4 Oktober die Kilnerpark-omgewing besoek. Muskiete en larwes is versamel en 'n deeglike ondersoek is gedoen. Geen anopheles-muskiete of -larwes is gevind nie.
"Op 4 Oktober het die Moot-hospitaal twee gevalle aangemeld. Dit was 'n man en sy vrou, en hulle het ook geen reisgeskiedenis gehad nie," het Van der Grÿp gesê.
Met nadere ondersoek is daar vasgestel die egpaar woon sowat 650 m van waar die kinders malaria opgedoen het. Nios is weer geskakel om ondersoek in te stel, waarna daar vasgestel is dat 'n toerbus wat in malaria-gebiede was, in die gebied opgemerk is. Die gevolgtrekking wat gemaak is, is dat muskiete moontlik deur middel van 'n voertuig in die omgewing beland het. Die woonbuurt is ook langs die snelweg en voertuie na en van malaria-gebiede ry gereeld daar verby.
Die sentrum het inligting oor malaria aan die direkte gemeenskap versprei. Hospitale en mediese sentrums is ook in kennis gestel om op die uitkyk te wees vir pasiënte met simptome van malaria, selfs al het hulle nie na malariagebiede gereis nie.
"Die twee kinders is intussen uit die hospitaal ontslaan en dit gaan goed met hulle. Die vrou is ook ontslaan. Haar man is egter steeds in die hospitaal, maar dit gaan goed met hom."
Van der Grÿp het gesê malariagevalle moet aangemeld word en alle gevalle wat aangemeld word, word ondersoek.
Vroeër vanjaar is twee vroue in Doornpoort in die noorde van die stad aan malaria dood sonder dat hulle in malariagebiede was.
Die Universiteit van Pretoria (UP) se sentrum vir volhoubare malariabeheer het daarna in 'n inligtingstuk gesê in sommige gevalle word mense besmet wanneer hulle 'n malariagebied besoek en begin eers later, wanneer hulle terug is by die huis, simptome toon. In ander gevalle is dit 'n kwessie van die sogenaamde "taxi"-malaria, wanneer 'n muskiet in 'n reisiger se tas of voertuig die gebied binnegekom het.
"Bewusmaking is baie belangrik wanneer dit by malaria kom, aangesien dit die eerste stap is tot voorkoming," lui die verklaring.